Diari Oficial de la Generalitat Valenciana


Sumari del DOGV 3095, del 08-10-1997 (1997/10401)

RESOLUCIÓ de 15 d'abril de 1997, de la Sotssecretaria d'Obres Públiques per la qual s'atorga a la Confraria de Pescadors de Santa Pola una concessió administrativa per a l'explotació de la llotja de peix del port de Santa Pola.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3095

Data del DOGV
:   08-10-1997

Secció del DOGV
:   CONVENIS I ACTES - CONCESSIONS ADMINISTRATIVES

Número del document
:   1997/10396


Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

3347 Resolució de 15 d'abril de 1997 de la Sotssecretaria d'Obres Públiques per la qual s'atorga a la Confraria de Pescadors de Santa Pola una concessió administrativa per a l'explotació de la llotja de peix del port de Santa Pola. [97/C10430]
  
Vista la sol·licitud formulada per la Confraria de Pescadors de Santa Pola en què sol·liciten que se'ls atorgue una concessió administrativa per a l'explotació de la llotja de peix del port de Santa Pola.
  
Vista l'acta subscrita el 27 de gener de 1997, per la qual la mesa de contractació, una vegada examinada la documentació presentada, proposa a aquesta Direcció General d'Obres Públiques l'adjudicació del respectiu contracte d'explotació de la llotja de peix del port de Santa Pola a la Confraria de Pescadors de Santa Pola.
  
El 2 d'abril de 1997 va entrar en aquest Servei un fax subscrit pel senyor Vicente Blasco Andreu, com a patró major de la Confraria de Pescadors de Santa Pola, en què manifesta l'acceptació de les condicions oferides en el sotmetiment de condicions.
  
Per això, i fent ús de les atribucions que concedeixen a aquesta Sotssecretaria d'Obres Públiques els articles 10 i 11 del Decret 31/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Atorgar a la Confraria de Pescadors de Santa Pola una concessió administrativa per a l'explotació de la llotja de peix del port de Santa Pola, d'acord amb les condicions que indiquen els plecs que s'esmenten tot seguit.
  
I. Plec de bases d'explotació
  
1. Objecte.
  
És objecte d'aquestes bases la regulació dels serveis que ha de prestar el concessionari de la llotja de peix del port de Santa Pola, com també la fixació de les tarifes que aquest té dret a percebre dels usuaris dels diferents serveis.
  
2. Obres i mitjans auxiliars que aporta l'administració.
  
L'administració aporta, com a bé adscrit, una part de l'edifici de la llotja de peix, les instal·lacions incloses i les superfícies adscrites, la descripció i característiques de les quals s'especifiquen en el plànol que s'adjunta com a annex. Hi estan excloses les zones ombrejades
  
El concessionari té dret a la utilització dels béns de domini públic necessaris per a la prestació del servei. Aquests béns es limiten als que s'han indicat en l'apartat anterior.
  
Queda expressament prohibida la utilització dels béns adscrits al servei de forma contrària o per a fins diferents dels que s'han convingut, tant si són béns de domini públic com béns privats aportats pel concessionari o tercers.
  
El concessionari haurà de contractar una assegurança de responsabilitat civil amb una cobertura de vint milions de pessetes (40.014.656 PTA), com a mínim, pels danys que puga causar a tercers en el desenvolupament de les activitats del servei.
  
Per a l'ampliació dels béns de domini públic adscrits o la utilització fora dels termes convinguts, el concessionari necessitarà la corresponent autorització o concessió i aquesta tindrà caràcter accessori i subordinat respecte de la concessió de servei principal.
  
La utilització dels béns de domini públic que per l'acte de concessió s'adscriuen al servei, atés que es tracta de béns necessaris per a la prestació tenen l'origen d'aquesta finalitat de servei, per la qual cosa el seu ús no s'atorga per a un aprofitament privatiu sinó que se supedita a la prestació del servei a què estan destinats. La realització pel concessionari de qualsevol acte que contravinga l'anterior principi donarà lloc a la resolució del contracte. A la mateixa afectació quedaran subjectes els béns privats que s'adscriguen al servei durant el temps de la concessió.
  
3. Serveis mínims.
  
Són serveis mínims els següents:
  
A) Gestió de venda del peix fresc.
  
B) Enllumenat general dels locals i instal·lacions de la concessió.
  
C) Neteja de locals, instal·lacions, molls de descàrrega i zona d'estacionament.
  
D) Estacionament i control d'entrada i eixida de vehicles en la zona adscrita a l'activitat de la llotja.
  
E) Subministrament d'aigua dolça i salada.
  
F) Pesatge.
  
Aquests serveis són de prestació obligatòria pel concessionari a tots els usuaris que ho sol·liciten. Queden inclosos en un únic concepte tarifari i no poden ser facturats amb independència.
  
4. Règim de serveis.
  
La prestació dels serveis se sotmetrà al que estableixen aquestes bases, al pla de funcionament aprovat per l'administració i a les instruccions que dicte la direcció del port.
  
A) Gestió de venda del peix fresc.
  
El concessionari està obligat a establir una organització de venda del peix fresc que, amb aquesta finalitat, haja estat desembarcat o portat a la llotja per qualsevol procediment.
  
El servei de gestió de venda comprén la subhasta i l'adjudicació del peix. Es formalitzarà documentalment la transacció comercial que això implica.
  
El concessionari és responsable del peix fresc, la venda del qual se li encomana, des que es diposita a la sala de subhasta fins que el comprador en retira la mercaderia o bé es torne per no haver-se venut.
  
És obligació del concessionari vigilar les operacions que es facen amb el peix i denunciar-ne, a la direcció del port, les adulteracions, falta d'higiene i qualssevol irregularitats que s'hi produïsquen, de manera destacada la descongelació del peix per a la venda com a fresc, la d'espècies prohibides, juvenils, etc.
  
B) Enllumenat general de locals i instal·lacions de la concessió.
  
Són a càrrec del concessionari els consums d'energia elèctrica per a l'enllumenat o força motriu en les instal·lacions i d'aigua dolça que, si s'escau, estaran sotmesos al règim de tarifes específiques fixat per als ports de la Generalitat Valenciana.
  
El concessionari està obligat al manteniment i conservació de les instal·lacions i són a càrrec seu les despeses que se'n deriven.
  
C) Neteja de locals, instal·lacions, molls de descàrrega i zona d'estacionament.
  
Una vegada acabades les activitats diàries de la llotja, el concessionari haurà de procedir a la neteja minuciosa de locals, instal·lacions, molls de descàrrega i zona d'estacionament, inclosa la recollida i retirada de fem i residus, d'acord amb les instruccions que, amb aquesta finalitat, dicte la direcció del port.
  
D) Estacionament i control d'entrada i eixida de vehicles en la zona adscrita a l'activitat pesquera.
  
El personal que depenga del concessionari col·laborarà, en horari de subhasta, sota les instruccions que dicte la direcció del port, en l'ordenació de les maniobres, estacionament i entrada i eixida de vehicles per a la càrrega del peix, i denunciarà les irregularitats que s'hi puguen produir, de manera destacada la retirada del peix no subhastat per persones que no acrediten prèviament haver formulat l'obligatòria declaració a l'efecte de la liquidació de la tarifa G-4.
  
Es reserva l'accés a les instal·lacions a les persones i vehicles que, per la seua activitat, estiguen vinculats al sector pesquer i siguen autoritzats com cal per la direcció del port.
  
E) Subministraments.
  
El concessionari, seguint les instruccions que li dicte la direcció del port, està obligat a mantenir les instal·lacions per al subministrament d'aigua dolça i salada que hi haja a la llotja. S'exclou el subministrament a embarcacions.
  
F) Pesatge.
  
El concessionari disposarà de bàscules per al pesatge de la pesca. Així mateix, queda obligat a efectuar el pesatge del peix no subhastat, a l'efecte de la liquidació de la tarifa G-4.
  
5. Altres serveis.
  
El concessionari podrà prestar altres serveis relatius a l'activitat pesquera, a més dels serveis establits amb caràcter mínim, tal com l'emmagatzemament en cambres frigorífiques, subministrament de gel per a la conservació del peix, envasos, etc. Els preus vigents per a aquests serveis s'hauran de sotmetre a l'aprovació per l'administració. En tot cas, la prestació de serveis que passen dels mínims queda sotmesa a l'autorització administrativa prèvia.
  
6. Conservació, manteniment i adequació d'obres i instal·lacions.
  
El concessionari estarà obligat a la conservació i manteniment de les obres i instal·lacions que aporta l'administració i són a càrrec seu les despeses que se'n deriven.
  
De la mateixa manera, el concessionari haurà de mantenir les obres i instal·lacions en les condicions necessàries per a la utilització convinguda i és a càrrec seu l'adequació d'aquests béns a aquesta utilització segons les normes vigents en matèria de sanitat, indústria o qualssevol altres exigibles.
  
7. Pla de funcionament.
  
El concessionari formularà per a l'aprovació per l'administració un pla de funcionament en el qual es detallen, almenys, els horaris de realització de les operacions d'atracada, descàrrega del peix i espera de les embarcacions; les de descàrrega i càrrega de vehicles, circulació en la zona pesquera; les diverses operacions de venda de peix, neteja de locals, instal·lacions i molls, retirada de detritus; horari d'oficines i operacions de pesada. També figuraran en el pla les formalitats que hauran de complir els usuaris per a les diverses prestacions com les operacions de càrrega i descàrrega, ús de carretons, utilització de cambres per al peix, sistema de venda de gel i envasos per al peix, si escau. Així mateix, s'especificarà el nombre de persones que aporta el concessionari i que actuaran sota les directrius del personal d'explotació, per al control de la subhasta del peix i de l'accés i estacionament de vehicles.
  
- Organització de la venda del peix: inclosa en el pla, detallarà les operacions i serveis que comprén i esmentarà els drets, obligacions i responsabilitats de l'armador o propietari, concessionari i compradors.
  
Hi haurà un cap de llotja com a responsable de l'ordre en la subhasta, el qual haurà de resoldre qualsevol tipus de dificultat que sorgisca en el transcurs d'aquesta.
  
8. Usuaris.
  
Són usuaris dels serveis, els armadors o propietaris de la pesca que tinga l'entrada en la llotja pesquera i els compradors com a adquirents d'aquella des del moment que els siga adjudicada la rematada en la subhasta. Tots dos estan obligats al pagament de les tarifes per serveis mínims en la forma i quantia que fixen aquestes bases.
  
9. Base tarifària.
  
La base per a la liquidació de les tarifes és el valor de la pesca, calculat en la forma que determine la reglamentació vigent en cada moment per a la tarifa G-4 (pesca fresca) en els ports de la Generalitat Valenciana.
  
10. Tarifa G-4.
  
El concessionari podrà carregar, per compte de l'armador, l'import de la tarifa G-4, pesca fresca, sobre el primer comprador en totes les operacions en què preste el servei de gestió de venda del peix fresc, d'acord amb les regles vigents d'aquesta tarifa, el càrrec constarà en la factura o document de venda.
  
Quan la pesca, sense haver estat subhastada, isca per terra per a ser venuda fora del port o amb destinació a fàbriques o factories, el concessionari estarà obligat a efectuar la pesada que, si escau, ordene la direcció del port o els seus agents i haurà de fer una relació dels armadors o propietaris, quantitats de peix, espècies i preu que s'atribueix, d'acord amb les regles de valoració vigents per a la tarifa G-4.
  
Si el concessionari tinguera encomanada pels armadors la gestió dels cobraments, del càrrec realitzat se'n faria la corresponent retenció als armadors o venedors en el moment de fer la liquidació de les operacions de venda. Els imports retinguts, acompanyats de la relació d'operacions, s'ingressaran a la Tresoreria de la Generalitat Valenciana.
  
El concessionari estarà obligat a elaborar un comunicat diari en què s'especificaran les captures realitzades per cadascuna de les embarcacions. Aquest comunicat diari l'haurà de signar i rubricar el concessionari .
  
11. Tarifes dels serveis.
  
Els serveis mínims constitueixen una organització posada a disposició i en benefici d'armadors, propietaris i compradors. A més de les prestacions específiques que impliquen, s'entenen compreses la utilització de domini públic, en la mesura que és necessària per a l'activitat de comercialització de la pesca, com també la vigilància general de la zona afectada al servei .
  
El concessionari podrà percebre dels armadors o propietaris per la disponibilitat o utilització de serveis mínims fins al 7,0% de la base tarifària, amb independència que usen la totalitat o una part dels serveis.
  
El concessionari podrà percebre dels compradors per idèntic concepte de serveis mínims fins al 3,5% de la base tarifària.
  
Els serveis que, amb l'autorització prèvia, establisquen voluntàriament els concessionaris seran objecte de tarifa independent que haurà de ser aprovada per l'administració.
  
De la mateixa manera, la prestació de serveis fora d'horari i el suplement en les tarifes per aquest concepte hauran de ser aprovades per l'administració.
  
12. Subvencions.
  
No es consideren subvencions de cap tipus al concessionari per a la prestació del servei .
  
13. Cànon.
  
El concessionari satisfarà per semestres anticipats la quantitat equivalent al 0,2% del valor de primera venda del peix declarat en el semestre anterior en concepte de cànon de concessió.
  
II. Plec de condicions particulars
  
Que fan referència al plec de bases d'explotació de la concessió administrativa sol·licitada per la Confraria de Pescadors de Santa Pola per a l'explotació de la llotja en aquest port .
  
1. Característiques del local.
  
La superfície sol·licitada consisteix en l'edifici de la llotja de peix. Aquest edifici es va construir l'any 1996 i està en perfectes condicions d'utilització i compleix la Directiva del Consell Europeu de 22 de juliol de 1991, per la qual es fixen les normes sanitàries aplicables a la producció i a la posada en el mercat dels productes pesquers.
  
L'edifici de la llotja conté, de manera resumida, oficines, sala de subhasta, lavabos, vestidors, farmaciola, magatzem de caixes i una cambra d'emmagatzemament de peix .
  
La superfície total que cal ocupar figura en els plànols que s'adjunten com a annex I.
  
2. Activitat i serveis que s'han de desenvolupar
  
Les activitats i serveis que ha de desenvolupar la Confraria de Pescadors de Santa Pola són les pròpies d'una instal·lació de les característiques de la llotja de peix.
  
Aquestes activitats i serveis són:
  
1.r Venda i gestió de venda del peix fresc.
  
2.n Emmagatzemament en cambra frigorífica del peix fresc.
  
3.r Lloguer d'envasos per al peix fresc.
  
4.t Pesatge de les captures.
  
5.é Subministrament d'aigua dolça i salada.
  
6.é Venda de gel.
  
7.é Ordenació de les operacions de recepció de les captures.
  
8.é Ordenació de les operacions de càrrega del peix fresc ja subhastat.
  
9.é Neteja dels locals adscrits a la concessió i retirada de detritus.
  
3. Tarifes dels serveis
  
Per la prestació dels serveis relacionats en el punt anterior, a excepció de la venda d'envasos i el subministrament de gel, la Confraria de Pescadors de Santa Pola percebrà dels arriers o compradors de la pesca fresca l'1,40% del valor de primera venda de les captures, i dels armadors o venedors, el 4%.
  
El preu de lloguer d'un envàs de plàstic es fixa en la quantitat de 20 pessetes per unitat. El preu del subministrament de la tona de gel es fixa en 3.500 pessetes per tona per a les embarcacions de base i 4.000 pessetes per tona per a la resta.
  
4. Termini.
  
El termini per al qual sol·liciten la concessió de l'explotació de la llotja de peix del port de Santa Pola és de cinc anys.
  
5. Cànon.
  
Atés que la Confraria de Pescadors de Santa Pola, d'acord amb el Reial Decret 670/1978, és una corporació de dret públic de base representativa i sense ànim de lucre, que té la representació exclusiva dels interessos econòmics i professionals del sector extractivopesquer, tant la part empresarial (armadors) com laboral (mariners) en l'àmbit de la jurisdicció territorial i que abasta la costa compresa entre el cap de Santa Pola i el marge esquerre del riu Segura, i que té entre les seues funcions, la d'actuar com a òrgan de consulta i col·laboració amb l'administració sobre temes d'interés general i referents a l'activitat extractivopesquera i la seua comercialització, es considera apropiat fixar el cànon de la concessió en el 0,2 % del valor de primera venda del peix fresc.
  
6. Pla de funcionament
  
6.1 Subhasta: en el recinte de la llotja del port de Santa Pola es farà una única subhasta, en la qual es posarà a la venda les captures de la pesca de marisc, del tremall i d'arrossegament.
  
Aquesta subhasta comença a les 16.30 hores i acaba a les 20.00 hores.
  
6.2 Operacions de càrrega i circulació de vehicles en la zona pesquera.
  
Els vehicles dels arriers, majoristes i minoristes estacionaran en la zona de servei del port, els uns (majoristes) en el moll de càrrega de la llotja de peix i els altres (minoristes) en els voltants d'aquesta.
  
6.3 Neteja i retirada de detritus
  
La neteja del recinte de la sala de subhasta es farà després d'haver-se fet la subhasta, la qual cosa significa que es netejarà una vegada al dia.
  
La Confraria de Pescadors col·locarà contenidors estancs per a la recepció de detritus. Aquests contenidors es buidaran i netejaran diàriament una vegada acabe la jornada laboral.
  
6.4 Horari d'oficina i pesatge.
  
Els horaris de les oficines de totes les dependències de la Confraria de Pescadors seran:
  
- Secretaria: de 09.00 h a 13.00 hores.
  
- Llotja: de 09.00 a 11.00 hores.
  
- Subhasta: de 16.00 a 20.00 hores.
  
6.5 Cambra frigorífica per a l'emmagatzemament de les captures.
  
La Confraria de Pescadors disposarà d'una cambra frigorífica que podrà ser utilitzada per tots els qui per qualsevol motiu no hagueren pogut fer la venda aquell dia.
  
6.6 Subministrament de gel
  
El gel se subministra a les embarcacions per a la conservació a bord de les captures fins a l'arribada a port. El subministrament a les embarcacions es fa durant les 24 hores del dia i als arriers en les hores de subhasta.
  
6.7 Envasos
  
La Confraria de Pescadors disposa, en el magatzem de caixes, d'una dotació d'envasos per a l'ús tant dels armadors com dels arriers. El lloguer de l'envàs és de 20 pessetes per unitat.
  
6.8 Subministrament d'energia elèctrica i aigua potable.
  
La Confraria de Pescadors subministrarà a les embarcacions pesqueres l'aigua que necessiten per a l'ompliment dels dipòsits. Aquest subministrament es carregarà directament a la Confraria de Pescadors.
  
De la mateixa manera, l'energia elèctrica que es necessite per a petites reparacions o càrrega de bateries serà subministrada per la Confraria de Pescadors i es carregarà directament sobre aquesta tot el consum, tant de subministrament com d'enllumenat dels locals.
  
6.9 Personal que aporta la confraria.
  
La Confraria de Pescadors aporta per al servei de la llotja 13 empleats, els quals s'incrementaran, si cal, en les hores punta. Els empleats són:
  
- Un cap de llotja.
  
- Tres subhastadors.
  
- Tres subalterns de manteniment.
  
- Cinc tècnics de la fàbrica de gel.
  
- Un emmagatzemador.
  
Al marge de la seua funció principal, es faran càrrec també de l'ordenació del trànsit portuari i de l'estacionament dels vehicles.
  
El cap de llotja tindrà la representació del patró major de la Confraria en l'exercici de les seues funcions en qualsevol moment en què les captures es troben en el recinte de la subhasta.
  
Les funcions del cap de llotja seran:
  
- Començar la subhasta.
  
- Controlar el torn de pesatge.
  
- Mantenir l'ordre en el recinte de la llotja durant el transcurs de la subhasta i resoldre qualsevol incident que s'hi produïsca.
  
- Impedir l'entrada en llotja de peix immadur.
  
- Col·laborar amb les autoritats competents (inspectors de la Secretaria de Pesca, inspectors de la Conselleria de Sanitat, Servei d'Explotació i Conservació de Ports de la Conselleria d'Obres Públiques, Urbanisme i Transports, Guàrdia Civil, etc.), a fi de facilitar les tasques d'inspecció.
  
Contra aquesta resolució, que no exhaureix la via administrativa, s'hi podrà interposar un recurs ordinari davant el conseller d'Obres Públiques, Urbanisme i Transports, en el termini d'un mes, comptador des de la data de la notificació d'aquesta resolució, sense perjudici de la utilització per l'interessat de qualsevol altre recurs que considere oportú.